**Майстар-клас**

**“Метады семантызацыі духоўна-маральных паняццяў і катэгорый**

**на ўроках беларускай мовы і літаратуры”**

*Бурнель Алена Юр’еўна, настаўнік беларускай мовы і літаратуры*

Мэта: стварэнне ўмоў для ўдасканалення прафесійных ведаў і практычных навыкаў педагогаў па прымяненні ў вучэбнай практыцы метадаў семантызацыі.

Задачы:

* актуалізацыя ведаў ўдзельнікаў пра метады семантызацыі;
* дэманстрацыя вопыту па прымяненні метадаў семантызацыі духоўна-маральных паняццяў на ўроках беларускай мовы і літаратуры;
* арганізацыя сумеснай дзейнасці педагогаў па выкарыстанні прыёмаў семантызацыі паняццяў “дабро”, “міласэрнасць”;
* стварэнне ўмоў для самарэалізацыі і творчай актыўнасці ўдзедьнікаў.

**Ход майстар-класа**

**І. Арганізацыйна-матывацыйны этап**

Задача: стварыць умовы для фарміравання матывацыйнай гатоўнасці ўдзельнікаў да сумеснай дзейнасці.

* Добры дзень, паважаныя калегі.Дзякую вам за наведванне майстар-класа.Перш чым мы пачнём заняткі, я прапаную аб’яднацца ў групы.

*Падзел удзельнікаў на групы.*

**ІІ.Актуалізацыя**

Задача: вызначэнне ўзроўню падрыхтаванасці ўдзельнікаў да ўспрымання тэмы.

* Звярніце, калі ласка, увагу на экран. Зачытайце паняцці, змешчаныя ў “Воблаку слоў” (Дадатак 1).
* Што, на вашу думку, аб’ядноўвае гэтыя словы?
* Так, яны называюць духоўна-маральныя паняцці.
* Тэма нашых заняткаў “Выкарыстанне метадаў семантызацыі духоўна-маральных паняццяў і катэгорый на ўроках беларускай мовы і літаратуры”.

**ІІІ. Мэтавызначэнне**

Задача: забяспечыць асобаснае мэтавызначэнне ўдзельнікаў.

Прыём “Ліст чакання”

* Перад вамі “Лісты чакання”. Выберыце тыя задачы, якія вы хацелі б рэалізаваць на працягу нашых заняткаў (Дадатак 2).

**ІV. Інфармацыйна-дзейнасны этап**

Задача: актуалізацыя ведаў пра метады семантызацыі; арганізацыя практычнай дзейнасці ўдзельнікаў па прымяненні метадаў семантызацыі.

**1.Тэарэтычны блок**

Выхаванне духоўнай культуры школьнікаў - адзін з прыярытэтных напрамкаў сучаснай адукацыі. Метады выхавання духоўнай культуры – гэта, перш за ўсё, спосабы фарміравання ў школьнікаў гатоўнасці да разумення іншых людзей, гатоўнасці рабіць добрыя справы, умець ацэньваць як свае ўчынкі, так і іншых людзей з пункту гледжання нормаў маральнасці і этыкі.

Духоўнасць і маральнасць – асновы маральна здаровага і паспяховага чалавека. У наш час вялікая колькасць інфармацыі, якая паступае з розных крыніц, часта выклікае хаатычнасць у фарміраванні ведаў, уменняў, навыкаў і кампетэнцый у вучняў. Асабліва гэта востра праяўляецца ў вобласці духоўна-маральнага выхавання, калі вакол шмат маляўнічай, яркай інфармацыі, далёка не карыснай для станаўлення і развіцця высокамаральнай асобы, а духоўна-маральныя паняцці і катэгорыі не заўсёды зразумелыя, неадназначна трактуюцца ў сацыякультурным асяроддзі, не адлюстроўваючы сапраўднага глыбокага сэнсу традыцыйных каштоўнасцей нашага народа.

Семантызацыя духоўна-маральных паняццяў – гэта працэс спасціжэння навучэнцамі глыбокага сэнсу духоўна- маральных паняццяў і катэгорый, а праз іх разуменне – стварэнне адукацыйных прадуктаў, дзякуючы якім больш шырокае кола навучэнцаў зможа актыўна знаёміцца з гэтымі паняццямі і катэгорыямі.

Семантызацыя паняццяў і катэгорый духоўна-маральнага характару будзе забяспечваць аб’ектывізацыю гэтых паняццяў, што можа ўплываць на фарміраванне ўстойлівай светапогляднай пазіцыі, прыняцце каштоўнасцей хрысціянскай маральнасці.

Уключэнне навучэнца ў складаны і шматгранны працэс семантызацыі духоўна-маральных паняццяў і катэгорый дазваляе не толькі карыстацца словам як сродкам успрымання ў зносінах, але і выкарыстоўваць лексічную адзінку ў прадуктыўных відах маўленчай дзейнасці.

Існуюць разнастайныя **метады** **семантызацыі** духоўна-маральных паняццяў і катэгорый: метады асацыяцыі, анталагізацыі, марфалагічнага аналізу і фармалізацыі, кейс-метад, метад творчых заданняў на аснове сінестэзіі і іншыя.

Разгледзім некаторыя з іх.

**2. Практычны блок**

**1)Прачытайце выказванне З. Марозава. Якое слова прапушчана?**

“Сэрца дадзена чалавеку, каб ён не забываў аб сваім прызначэнні – тварыць …. на зямлі”.

З.Марозаў

**Метад асацыяцый**

- Якія асацыяцыі ў вас узнікаюць пры вымаўленні гэтага слова? Запішыце на сваіх лістках (асацыяцыі можна перадаць малюнкамі-сімваламі). У кожнай групе назавіце найбольш значныя, запішыце на пялёстках рамонка.  *(Чалавек, дабрыня, любоў, дапамога, маці, душа, радасць, шчасце, учынак, сям’я, шчырасць, лекі для душы, казка, бабуля).*

- Прадстаўнікі кожнай групы прымацоўваюць на дошцы пялёсткі з асацыяцыямі да слова “Дабро” і каменціруюць запісаныя паняцці.

**-** Метад асацыяцый развівае навыкі аналізу і сінтэзу, генерацыі ідэй, устанаўлівае нечаканыя сувязі паміж ідэямі, дазваляе выяўляць вобразнасць мыслення, кругагляд, арыгінальнасць фантазіі і г.д.

**2**) **Прагляд мультфільма “Паліто. Гісторыя міласэрнасці” і яго абмеркаванне.**

- Які ўчынак здзейсніў хлопчык?

- Якія пачуцці ім авалодалі ў той момант?

- Як вы лічыце, гэта быў разумны ўчынак ці сардэчны? Якое сэрца ў гэтага хлопчыка? (Добрае, вялікае, мілае…)

- Мілае сэрца. Утварыце з гэтага словазлучэння складанае слова. (Міласэрны – міласэрнасць)

**-** Этымалогія слова “міласэрнасць”. (Назоўнік міласэрнасць прыйшоў у рускую мову са стараславянскай мовы **милосрьдъ,** дзе стаў калькай з лацінскай **misericordia** (варты спачування)).

**Метад анталагізацыі**

Для асэнсавання гэтага паняцця выкарыстаем розныя прыёмы анталагізацыі.

1 група (вызначэнне лексічнага значэння паняцця)

- Пры дапамозе прапанаваных слоў і словазлучэнняў дайце азначэнне паняццю **міласэрнасць.**

А) да спагады, схільнасць, іншым, над, літасці, да, кім-небудзь;

Б) іншым думаючы аказаць пра дапамогу людзям не ўзнагароджанне жаданне.

**Літасць** – добрыя, велікадушныя адносіны; спагада.

**Схільнасць** – склонность (русск.)

2 група(падбор сінонімаў)

- На гексах запішыце сінонімы да слова **міласэрнасць.** Прымацуйце іх на дошцы. (Прадстаўнікі групы прымацоўваюць да дошкі гексы з сінонімамі і каменціруюць свой выбар).

1. група(падбор антонімаў)

- Запішыце на гексах антонімы да слова міласэрнасць. Прымацуйце іх на дошцы. (Прадстаўнікі групы прымацоўваюць да дошкі гексы з антонімамі і каменціруюць свой выбар).

**Метад марфалагічнага аналізу**

4 група

Прыём “Выяўленне вытворных і ўтваральных лексічных адзінак”.

А) Вызначце, якім спосабам утварылася слова **міласэрнасць**. Пакажыце графічна.

Б) Запішыце аднакаранёвыя словы да слова **“міласэрнасць”.**

- Абарона.

**Метад творчых заданняў**

**Табліца складання дыяманты**

Удзельнікам прапануецца скласці дыяманты да слоў **дабро, зло, шчасце, працавітасць.**

|  |  |
| --- | --- |
| **Парадак складання дыяманты** | ***Прыклад*** |
| Тэма (назоўнік) | *Дабро* |
| Два азначэнні | *Вялікае, ахвярнае* |
| Тры дзеясловы | *Лечыць,ратуе, узвышае* |
| Асацыяцыі да 1 радка (4 назоўнікі) | *Свабода, вера, любоў, сям’я* |
| 3 дзеясловы да 7 радка | *Калечыць, мучыць, грызе* |
| Два азначэнні да 7 радка | *Ілжывае, хітрае,* |
| Тэма (назоўнік-антонім да 1 радка) | *Зло* |

* Удзельнікі абараняюць свае творчыя заданні.

**V. Рэфлексійна-ацэначны**

Задача: ацаніць ступень дасягнення пастаўленай мэты ўдзельнікамі майстар-класа і вызначыць значнасць атрыманых ведаў для выкарыстання ў далейшай педагагічнай дзейнасці.

Зварот да “Ліста чакання”.

**Спіс выкарыстаных крыніц**

1. Варакса, М. О., Николаенко, Г. И., Пашкович, Т. Ф., Таяновская, И. В. Научно-методическое осмысление процесса семантизации духовно-нравственных понятий и категорий (из опыта развития инновационной образовательной деятельности) [Электронный ресурс] / М. О. Варакса. — Минск : Педагогика, 2023. — 134 с. — Режим доступа: https://elib.bsu.by/handle/123456789/298979 — Дата доступа: 25.04.2024

2. Духовность и патриотизм : факультативные занятия «Основы духовно-

нравственной культуры и патриотизма» : 5 (6)-й кл. : пособие для учащихся


учреждений общ. сред. образования с белорус. и рус. яз. обучения. В 2 ч. Ч. 1 /

Ф. П. Повный [и др]. — Минск : Белорусская Энциклопедия имени Петруся Бровки, 2021. — 148 с. : ил.

3. Инновационные процессы в образовании [Электронный ресурс] : сб. материалов междунар. конференции (Минск, 24 нояб. 2022 г.) / М-во образования Респ. Беларусь, ГУО «Акад. последиплом. образования». – Минск :АПО, 2022. – 249 с.

4. Сурикова, О. В. Инновационный процесс в учреждениях образования: учебно-методическое пособие / О. В. Сурикова, Т. Ф. Пашкович. – Минск: СэрВит, 2018. – 256 с.

**Дадатак 1**



**Дадатак 2**

**Прыём “Ліст чакання”**

Задачы:

1. Больш даведацца пра метады семантызацыі лексічных адзінак.
2. Пазнаёміцца з асноўнымі прыёмамі метадаў асацыяцыі і анталагізацыі лексем; даведацца, як можна выкарыстоўваць гэтыя прыёмы на вучэбных занятках;
3. Прымяніць атрыманыя веды на практыцы.
4. Маю пэўныя веды па дадзенай тэме і выкарыстоўваю розныя метады семантызацыі на вучэбных і пазаўрочных занятках.